**อย่าปล่อยให้ช่องปากอยากเป็นมะเร็ง**

**อย่าปล่อยให้ช่องปากอยากเป็นมะเร็ง : คอลัมน์ รู้ทันมะเร็ง โดย... นพ.วีรวุฒิ อิ่มสำราญ**

          กระแสข่าวเรื่องโรคมือเท้าปากที่เป็นประเด็นร้อนในบ้านเราอยู่ในขณะนี้ ที่ผู้ป่วยเด็กมักจะมีตุ่มแดงที่เหงือก ลิ้น กระพุ้งแก้มแล้วกลายเป็นตุ่มพองใสและแตกออกกลายเป็นแผล ทำให้อดที่จะกล่าวถึงโรคที่มีความผิดปกติเรื้อรังใน[ช่องปาก](http://www.komchadluek.net/search.php?search=ช่องปาก)จนกลายเป็นมะเร็ง[ช่องปาก](http://www.komchadluek.net/search.php?search=ช่องปาก)เสียไม่ได้  
   
          ความผิดปกติที่เป็นรอยโรคของมะเร็ง[ช่องปาก](http://www.komchadluek.net/search.php?search=ช่องปาก)นั้นมีได้หลายแบบ ไม่เพียงแต่การเป็นแผลเรื้อรังที่รักษาไม่หายนานกว่า 2 สัปดาห์ ยังมีเรื่องของการมีฝ้าขาวผิดปกติ รอยนูนหรือก้อนเนื้องอกที่แตกเป็นแผลในปาก มีกลิ่นเหม็นและอาจมีเลือดออกง่ายจากแผล รวมถึงอาจถึงขั้นที่มีก้อนที่คอจากการที่มะเร็งกระจายไปต่อมน้ำเหลือง ดังนั้นต้องหมั่นสังเกตความผิดปกติดังกล่าวในบริเวณ[ช่องปาก](http://www.komchadluek.net/search.php?search=ช่องปาก)ทั้งหมดซึ่งเริ่มตั้งแต่บริเวณริมฝีปาก กระพุ้งแก้ม เหงือก ลิ้นส่วนหน้า 2 ใน 3 บริเวณเนื้อเยื่อใต้ลิ้นและบริเวณเพดานปากส่วนหน้า รอยโรคดังกล่าวเกิดจากการอักเสบเรื้อรังและการระคายเคืองที่เกิดซ้ำๆ ต่อเนื่องเป็นเวลานาน ไม่ว่าจากการเสียดสีของฟันเก ฟันปลอมที่ไม่พอดี ฟันผุเหงือกอักเสบเรื้อรัง การกินเคี้ยวหมากยาฉุนยาเส้นเป็นประจำ สูบ[บุหรี่](http://www.komchadluek.net/search.php?search=บุหรี่) สูบไปป์ ดื่ม[สุรา](http://www.komchadluek.net/search.php?search=สุรา) โรคนี้มักพบในผู้ป่วยสูงอายุ 50-60 ปีขึ้นไป พบบ่อยในเพศชายและสถิติล่าสุดเป็นมะเร็งที่พบบ่อยเป็นอันดับ 4 ของเพศชายไทย  
   
          การตรวจวินิจฉัยโรคนี้ก็ไม่ยุ่งยากอะไรมากมาย หากแพทย์ตรวจพบรอยโรคที่น่าสงสัยก็จะตัดเอาชิ้นเนื้อเล็กๆ บางส่วนไปตรวจทาง[พยาธิวิทยา](http://www.komchadluek.net/search.php?search=พยาธิวิทยา) ถ้าผลออกมายืนยันว่าเป็นมะเร็งแน่ก็ต้องตรวจอย่างอื่นเพิ่มเติมเพื่อประเมินระยะของโรค ถ้าเป็นน้อยก็ใช้การผ่าตัดอย่างเดียวแต่ถ้ามีการลุกลามมากขึ้นก็อาจใช้การฉายรังสีหรือใช้ทั้งการผ่าตัด การฉายรังสีและการให้ยาเคมีบำบัดร่วมกันไป   
   
          สิ่งสำคัญที่อยากฝากโดยเฉพาะกลุ่มเสี่ยงของโรคนี้คือผู้สูงอายุ ก็คือการตรวจ[ช่องปาก](http://www.komchadluek.net/search.php?search=ช่องปาก)ด้วยตัวเองหรือญาติ ผู้สูงอายุคนไหนใส่ฟันปลอมก็ให้ถอดฟันปลอมออกก่อนตรวจ เริ่มจากการมองในกระจกเงา ดึงริมฝีปากบนขึ้น ดูเยื่อบุด้านในและเหงือกบริเวณด้านหน้า ต่อด้วยดึงริมฝีปากล่างลง ดูแบบเดียวกัน จากนั้นดึงริมฝีปากด้านข้างทั้งสองข้างเพื่อดูเยื่อบุ[ช่องปาก](http://www.komchadluek.net/search.php?search=ช่องปาก)บริเวณกระพุ้งแก้มและเหงือกบริเวณซอกฟัน ตามด้วยการแหงนหน้าเพื่อดูเพดานปาก ต่อด้วยการกระดกลิ้นขึ้นให้ปลายลิ้นแตะเพดานปากเพื่อดูด้านล่างของลิ้นและเนื้อเยื่อใต้ลิ้น และสุดท้ายแลบลิ้นหรือดึงลิ้นไปด้านข้างเพื่อดูด้านข้างของลิ้นทั้งสองข้าง ทำแบบนี้เป็นประจำทุก 1-2 สัปดาห์ หมั่นแปรงฟัน ล้างฟันปลอม รักษาความสะอาดของ[ช่องปาก](http://www.komchadluek.net/search.php?search=ช่องปาก)ให้เป็นนิสัยและไปตรวจสุขภาพ[ช่องปาก](http://www.komchadluek.net/search.php?search=ช่องปาก)กับแพทย์ทางหู คอ จมูกหรือทันตแพทย์ทุก 6 เดือน ไม่ต้องรอให้มีอาการผิดปกติก่อนแล้วค่อยไปพบแพทย์ อย่าคิดว่าถ้าเป็นมะเร็งก็น่าจะมีอาการเจ็บปวดเหมือนเป็นแผลร้อนในทั่วไป บ่อยครั้งที่เป็นแผลขนาดใหญ่แต่ไม่เจ็บไม่ปวด ก็เป็นมะเร็ง[ช่องปาก](http://www.komchadluek.net/search.php?search=ช่องปาก)ได้เหมือนกันนะครับ...ขอบอก  
.......................................  
(หมายเหตุ อย่าปล่อยให้[ช่องปาก](http://www.komchadluek.net/search.php?search=ช่องปาก)อยากเป็นมะเร็ง : คอลัมน์ [รู้ทันมะเร็ง](http://www.komchadluek.net/search.php?search=รู้ทันมะเร็ง) โดย... นพ.วีรวุฒิ อิ่มสำราญ)